নারী দেহ যদি পুরুষ দেহের অনুরূপ হত - তাহলে এ নিয়ে বিশ্বব্যপী এভাবে ব্যাবসা হতো না। মুক্তমনারা মেয়েদের বেশি আবৃত থাকার কোনো কারণ খুঁজে পায় না, পর্দার গুরুত্ব তারা বোঝে না কিন্তু ব্যাবসা সবাই বোঝে। চলচ্চিত্রে নায়ককে দেখা যায় শরীর ঢাকা পোশাক পরতে, নায়িকাদের দেখা যায় শরীরের ৫০% বা আরো বেশি অংশ অনাবৃত রাখতে, এবং ঐ জাতীয় গানকে বলা হয় 'কমার্শিয়াল' গান। বরফে ঢাকা পাহাড়ের চুড়াতে কিংবা ইউরোপের হিমশীতল লোকেশনে গানের দৃশ্যে নায়ক থাকে জ্যাকেট পরা, হুডি পরা আর নায়িকা ও নারী extraরা থাকে সংক্ষিপ্ত পোশাক পরা। শীতে কেঁপে কেঁপে শুটিং করার সময় নায়িকার মাথায় ঠিকই এটা থাকে যে - সে এখানে শোপিস। 'বাণিজ্যিক কারণে' তাকেই খোলামেলা হতে হবে। নায়ককে না। নায়কদেরকে দেখা যায় না হাফপ্যান্ট পড়ে আইটেম গানের কেন্দ্রিয় চরিত্র হতে, ওগুলো শুধু মেয়েরাই করে। ক্রীড়াক্ষেত্রে নারী ক্রীড়াবিদদের পোশাক থাকে পুরুষ ক্রীড়াবিদদের চেয়ে অনেক ছোট এবং আঁটোসাটো। এর পেছনে 'দর্শক আকর্ষণ' আর স্পন্সরদের বিনিয়োগের যোগের কথা কারো অজানা নয়। অফিসে বা কর্মক্ষেত্রে ছোটখাটো ড্রেস ছেলেদের ফর্মাল পোশাক হয় না, মেয়েদের হয়। জেমস বন্ড থাকে বিজনেস জ্যাকেট পরা, স্যুটেড-বুটেড; আর বন্ড গার্ল থাকে খোলামেলা পোশাক পরা আকর্ষনীয় দেহবল্লরীর মেয়েরা। এটাকেই সবাই স্বাভাবিকভাবে নেয়। "নারী-পুরুষ সবাই সমান" - এই কথা বলে যদি জেমস বন্ডকে জাঙ্গিয়া পরানো হয়, আর বন্ড গার্লকে শরীর ঢাকা পোশাক পরানো হয় - ঐ চলচ্চিত্র কি আদৌ ব্যবসা করবে? এটা বুঝতে চলচ্চিত্র বোদ্ধা হতে হয় না। চলচ্চিত্র পুরস্কার বা পার্টিতে পুরুষদের অফিসিয়াল ড্রেস হয় সমস্ত শরীর আবৃত স্যুটেড-বুটেড পোশাক। আর নারীদের পোশাক হয়... (থাক বললাম না)। নারী আর পুরুষের দৈহিক গঠন, যৌন চেতনা এগুলো যদি এক রকম হতো - তাহলে এগুলো হতো না।